„ Glöggt er gests augað “ nefnist landsátak um öryggi eldri borgara sem slysavarnadeildir innan Landsbjargar og Öryggismiðstöðin standa að sameiginlega . Á næstu vikum fá nær allir einstaklingar fæddir árið 1937 bréf og býðst þeim í framhaldinu heimsókn frá fulltrúum slysavarnadeildanna þar sem farið verður yfir öryggismál og slysavarnir á heimilinu . Samkvæmt slysaskrá Íslands verða um 75% slysa hjá eldri borgurum á eða við heimili þeirra . Flest slysanna eiga sér stað við rúmið eða á baðherberginu . Afleiðingar þessara slysa eru oft alvarlegri en hjá þeim sem yngri eru . Þau geta dregið verulega úr líkamlegri færni og sjálfsbjargargetu einstaklingsins , jafnvel svo að hann verður ófær um að búa áfram í eigin húsnæði . „ Með heimsóknunum viljum við vekja eldri borgara til vitundar um öryggismál innan heimilisins og mikilvægi byltuvarna . Við lítum á það sem samfélagslega ábyrgð okkar . Í öryggisheimsókn sjálfboðaliða slysavarnadeildanna verður farið yfir helstu öryggisatriði heimilisins og leiðbeiningar veittar . Allir sem þiggja heimsókn fá gefins reykskynjara , endurskinsmerki og límmiða með 112 númerinu til að setja á símann , “ segir í tilkynningu frá Landsbjörg . Slysavarnadeildir hafa farið í sambærilegar heimsóknir í nokkrum bæjarfélögum á síðustu árum . Í því verkefni upplifðu deildirnar ríka þörf fyrir úrbætur og vitundarvakningu um öryggismál á heimilum eldri borgara . Því var ákveðið að setja af stað landsátakið „ Glöggt er gests augað “ – öryggisheimsóknir til eldri borgara .